**GIBANJE TROŠARINSKIH IZDELKOV V REŽIMU ODLOGA PLAČILA TROŠARINE V SLOVENIJI**

**Podrobnejši opis**

**1. izdaja, FEBRUAR 2023**

**KAZALO**

[1.0 GIBANJE TROŠARINSKIH IZDELKOV V REŽIMU ODLOGA PLAČILA TROŠARINE V SLOVENIJI 3](#_Toc128041700)

[2.0 ELEKTRONSKI TROŠARINSKI DOKUMENT 3](#_Toc128041701)

[2.1 Pošiljanje trošarinskih izdelkov pri gibanju znotraj Slovenije 3](#_Toc128041702)

[2.2 Preklic elektronskega trošarinskega dokumenta 4](#_Toc128041703)

[2.3 Sprememba namembnega kraja v elektronskem trošarinskem dokumentu 4](#_Toc128041704)

[2.4 Potrditev prejema trošarinskih izdelkov pri gibanju znotraj Slovenije 5](#_Toc128041705)

[2.5 Obveščanje nadzornega finančnega urada pri gibanjih v Sloveniji z uporabo elektronskega trošarinskega dokumenta 5](#_Toc128041706)

[2.6 Nadomestni postopek v primeru nedelovanja sistema SIEMCS 6](#_Toc128041707)

1.0 GIBANJE TROŠARINSKIH IZDELKOV V REŽIMU ODLOGA PLAČILA TROŠARINE V SLOVENIJI

Trošarinski izdelki se v Sloveniji lahko gibajo v režimu odloga plačila trošarine in je pošiljatelj **imetnik trošarinskega skladišča** v skladu s prvim odstavkom 22. člena [Zakona o trošarinah](http://www.pisrs.si/Pis.web/pregledPredpisa?id=ZAKO7128) iz trošarinskega skladišča:

* v drugo trošarinsko skladišče;
* v obrat oproščenega uporabnika;
* davka prosto prodajalno ali
* za oskrbo plovil in letal.

Trošarinski izdelki se v Sloveniji gibajo v režimu odloga, in je pošiljatelj **oproščeni uporabnik ali imetnik davka proste prodajalne**:

* med obrati istega oproščenega uporabnika;
* izjemoma v trošarinsko skladišče.

Trošarinski izdelki se pri **izvozu** gibajo v režimu odloga plačila trošarine na ozemlju Slovenije iz trošarinskega skladišča v Sloveniji v izvoz, do iznosa z ozemlja Unije na ozemlju Slovenije.

Trošarinski izdelki se pri **uvozu** gibajo v režimu odloga plačila trošarine na ozemlju Slovenije od kraja uvoza v Sloveniji:

* v trošarinsko skladišče v Sloveniji ali
* v obrat oproščenega uporabnika v Sloveniji.

Pošiljatelj mora imeti dovoljenje za pooblaščenega uvoznika v Sloveniji.

Od 13. 2 2023 se za spremljanje gibanj v režimu odloga plačila trošarine pri gibanju znotraj Slovenije uporablja izključno elektronski trošarinski dokument.

2.0 ELEKTRONSKI TROŠARINSKI DOKUMENT

Elektronski trošarinski dokument je dokument v [računalniško podprtem sistemu SIEMCS](https://www.fu.gov.si/fileadmin/Internet/Carina/Poslovanje_z_nami/e_Carina/Opis/EMCS/Informacijski_sistem_SIEMCS_spremljanje_gibanj_v_rezimu_odloga_placila_trosarine.docx), ki omogoča spremljanje in nadzor gibanj trošarinskih izdelkov v režimu odloga plačila trošarine znotraj Slovenije. Podatki, ki se izmenjujejo v računalniško podprtem sistemu so določeni v [Delegirani Uredbi Komisije](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC) 2022/1636 in so za gibanje v režimu odloga znotraj Slovenije dopolnjeni:

-        s pogoji za podatke, katerih vnos je pogojen, in pojasnili o izpolnjevanju sporočil pri gibanju v režimu odloga znotraj Slovenije iz Priloge 2 [Pravilnika o izvajanju Zakona o trošarinah](http://www.pisrs.si/Pis.web/pregledPredpisa?id=PRAV12924) in

-        z oznakami trošarinskih izdelkov, ki se uporabljajo pri gibanju v režimu odloga znotraj Slovenije iz Priloge 3 [Pravilnika o izvajanju Zakona o trošarinah](http://www.pisrs.si/Pis.web/pregledPredpisa?id=PRAV12924).

Finančna uprava Republike Slovenije omogoča gospodarskim subjektom, ki poslujejo v režimu odloga plačila trošarine, vstop v spletno aplikacijo [SIEMCS](https://ecarina.carina.gov.si/), ki je dostopna ob predhodnem evidentiranju digitalnega potrdila, s pomočjo katerega je v okviru [e-poslovanja](http://www.fu.gov.si/carina/poslovanje_z_nami/e_carina/) dovoljeno elektronsko podpisovati dokumente v imenu uporabnika.

2.1 Pošiljanje trošarinskih izdelkov pri gibanju znotraj Slovenije

Pošiljatelj mora davčnemu organu v skladu s prvim odstavkom 11.b člena Pravilnika o izvajanju Zakona o trošarinah, pred začetkom gibanja trošarinskih izdelkov v režimu odloga plačila trošarine, vendar ne prej kot sedem dni pred začetkom gibanja, predložiti osnutek elektronskega trošarinskega dokumenta, ki vsebuje pravilne podatke. Osnutek elektronskega trošarinskega dokumenta mora izpolnjevati zahteve iz tabele 1 v prilogi 1 [Delegirane Uredbe Komisije 2022/1636](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC) in prilog 2 in 3 Pravilnika o izvajanju Zakona o trošarinah. Računalniško podprt sistem samodejno preveri točnost in popolnost podatkov v predloženem elektronskem trošarinskem dokumentu v skladu s pravili in pogoji iz Delegirane Uredbe 2022/1636 in prilog 2 in 3 Pravilnika o izvajanju Zakona o trošarinah. Če so podatki ustrezni, davčni organ opremi elektronski trošarinski dokument z enotno trošarinsko referenčno oznako, jo sporoči pošiljatelju in predloži elektronski trošarinski dokument prejemniku. V nasprotnem primeru davčni organ o tem takoj obvesti pošiljatelja.

Tiskana različica elektronskega trošarinskega dokumenta mora spremljati trošarinske izdelke med celotnim gibanjem v režimu odloga. Tiskano različico elektronskega trošarinskega dokumenta lahko nadomesti komercialni dokument, v katerem je navedena enotna trošarinska referenčna oznaka (ARC).

Uporabniki spletne aplikacije SIEMCS si lahko pri izdelavi osnutka elektronskega trošarinskega dokumenta pomagajo z [uporabniškimi navodili za izdelavo e-TD.](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/SIEMCS_-_navodilo_za_izdelavo_eTD_in_ePTD.docx)

Pri **izvozu** trošarinskih izdelkov v režimu odloga plačila trošarine znotraj Slovenije je postopek gibanja z elektronskim trošarinskim dokumentom v povezavi z izvozom enak postopku gibanja pri izvozu trošarinskih izdelkov v režimu odloga plačila trošarine med državami članicami, ki je pojasnjen v navodilih in pojasnilih, ki urejajo [gibanje in izvoz trošarinskega blaga z odlogom plačila trošarine](file:///C%3A%5CUsers%5Cjenkom%5CDesktop%5CEMCS%20faza%204.0%5CINTERNET%20objave%5C15%5C2017%3A%20Navodilo%20o%20gibanju%20in%20izvozu%20tro%C5%A1arinskega%20blaga%20z%20odlogom%20pla%C4%8Dila%20tro%C5%A1arine).

2.2 Preklic elektronskega trošarinskega dokumenta

Pošiljatelj mora v skladu z drugim odstavkom 11.b člena Pravilnika o izvajanju Zakona o trošarinah preklicati elektronski trošarinski dokument, **če se gibanje trošarinskih izdelkov** v skladu s prvim odstavkom 25. člena Zakona o trošarinah **še ni začelo** in obstaja eden od naslednjih razlogov za preklic:

* tipkarska napaka;
* prekinitev trgovskega posla;
* dvojnik elektronskega trošarinskega dokumenta;
* gibanje se na datum odpreme ni začelo;
* drug razlog, ki ga pošiljatelj navede v preklicu dokumenta.

Pošiljatelj izpolni polja v osnutku sporočila o preklicu v skladu z zahtevami iz tabele 2 v prilogi 1 [Delegirane Uredbe Komisije 2022/1636](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC) in ga predloži davčnemu organu.

2.3 Sprememba namembnega kraja v elektronskem trošarinskem dokumentu

Pošiljatelj lahko **med gibanjem trošarinskih izdelkov** v elektronskem trošarinskem dokumentu v skladu s tretjim odstavkom 11.b člena Pravilnika o izvajanju Zakona o trošarinah spremeni namembni kraj in navede novega, ki je dejanski namembni kraj in je:

* trošarinsko skladišče;
* lokacija obrata oproščenega uporabnika;
* lokacija davka proste prodajalne;
* kraj, kjer trošarinski izdelki zapustijo Unijo pri izvozu ali
* nov namembni kraj v drugi državi članici, kadar ima pošiljatelj dovoljenje za poslovanje v režimu odlog plačila trošarine med državami članicami.

Pošiljatelj mora spremembo namembnega kraja vnesti takoj, ko ugotovi, da dejanski namembni kraj prejema ne ustreza podatku, navedenem v elektronskem trošarinskem dokumentu. Pošiljatelj izpolni polja v osnutku sporočila o spremembi namembnega kraja v skladu z zahtevami iz tabele 3 v prilogi 1 [Delegirane Uredbe Komisije 2022/1636](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC) in priloge 2 Pravilnika o izvajanju Zakona o trošarinah in ga predloži davčnemu organu, ki elektronsko preveri točnost in popolnost podatkov. Če so podatki ustrezni, davčni organ opremi sporočilo o spremembi namembnega kraja z datumom in časom potrditve ter zaporedno številko. O tem obvesti pošiljatelja in posodobi prvotni elektronski trošarinski dokument z informacijami v sporočilu o spremembi namembnega kraja. Če podatki o spremembi namembnega kraja niso pravilni, davčni organ o tem takoj obvesti pošiljatelja.

Če posodobitev elektronskega trošarinskega dokumenta vključuje spremembo kraja dobave, ne vključuje pa spremembe prejemnika, pošlje davčni organ sporočilo o spremembi namembnega kraja prejemniku. Če posodobitev vključuje spremembo prejemnika, se posodobljeni elektronski trošarinski dokument pošlje novemu prejemniku, obvestilo o spremembi namembnega kraja pa prejemniku, navedenemu v prvotnem elektronskem trošarinskem dokumentu.

2.4 Potrditev prejema trošarinskih izdelkov pri gibanju znotraj Slovenije

Prejemnik trošarinskih izdelkov mora v skladu s prvim odstavkom 11.c člena Pravilnika o izvajanju Zakona o trošarinah z uporabo računalniško podprtega sistema predložiti poročilo o prejemu trošarinskih izdelkov takoj oziroma najpozneje v petih delovnih dneh po prejemu pošiljke. Prejemnik lahko predloži poročilo o prejemu tudi po navedenem roku, če to davčnemu organu ustrezno obrazloži. Prejemnik v poročilo o prejemu, ki izpolnjuje zahteve iz tabele 6 v Prilogi I k [Delegirane Uredbe Komisije 2022/1636](https://eur-lex.europa.eu/legal-content/SL/TXT/?uri=uriserv%3AOJ.L_.2022.247.01.0002.01.ENG&toc=OJ%3AL%3A2022%3A247%3ATOC) in Priloge 2 Pravilnika o izvajanju Zakona o trošarinah, vpiše pravilne podatke o prejeti pošiljki in ga predloži davčnemu organu. Davčni organ elektronsko preveri točnost in popolnost podatkov v poročilu o prejemu trošarinskih izdelkov, in če so podatki ustrezni, prejemniku potrdi prejem poročila in pošiljatelju predloži poročilo o prejemu. Če podatki niso ustrezni, davčni organ o tem takoj obvesti prejemnika.

Uporabniki spletne aplikacije SIEMCS si lahko pri izdelavi osnutka poročila o prejemu pomagajo z [uporabniškimi navodili za izdelavo poročila o prejemu](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/SIEMCS_-_navodilo_za_izdelavo_porocila_o_prejemu.docx).

Če pošiljatelj dobavi trošarinske izdelke prejemniku za namene oskrbe plovil ali letal, prejem trošarinskih izdelkov v računalniško podprtem sistemu potrdi davčni organ, na podlagi podatkov o potrditvi prejema, ki jih davčnemu organu pošlje pošiljatelj. Podatki za potrditev prejema morajo ustrezati vsebini in obliki podatkovnih elementov poročila o prejemu in sporočil s seznama oznak. Pošiljatelj izpolnjeni dokument iz tega odstavka predloži davčnemu organu najpozneje v 15 dneh po odpremi pošiljke.

2.5 Obveščanje nadzornega finančnega urada pri gibanjih v Sloveniji z uporabo elektronskega trošarinskega dokumenta

Pošiljatelj mora obvestiti nadzorni finančni urad o morebitnih spremembah med gibanjem, navesti dejansko stanje pošiljke in hraniti vse izven SIEMCS izmenjane dokumente v evidenci tudi kadar:

* **ugotovi, da je v e-TD navedel nepravilne podatke.** V tem primeru takoj obvesti davčni organ in mu posreduje pravilne podatke o pošiljki na obrazcu »[Obveščanje nadzornega organa v zvezi s pravilnimi podatki o odpremljeni pošiljki v EMCS](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_obv_odprema)« in listine, ki dokazujejo dejansko stanje odpremljene pošiljke, v skladu s petim odstavkom 11.b člena Pravilnika o izvajanju Zakona o trošarinah;
* **če pošiljatelj ne prejme poročila o prejemu / izvozu po izteku časa, določenega za gibanje in predpisanega za potrditev prejema trošarinskih izdelkov (15 delovnih dni).** V tem primeru takoj ali najkasneje v desetih delovnih dneh po izteku tega roka obvesti davčni organ, v skladu s šestim odstavkom 11.b člena Pravilnika o izvajanju Zakona o trošarinah (pošiljatelj lahko v SIEMCS navede razlog za zamudo poročila o prejemu ali nadzornemu uradu predloži dokazila, da so trošarinski izdelki dejansko prispeli v namembni kraj ali pri izvozu obvesti nadzorni finančni urad, da obstaja možnost neusklajenega stanja gibanja v sistemu SIEMCS);
* **ugotovi, da je čas gibanja pošiljke zaradi nesreče, slabih vremenskih razmer, stavke, ali drugih okoliščin daljši od časa gibanja, navedenega v elektronskem trošarinskem dokumentu.** V tem primeru lahko v SIEMCS predložiti razlog za zamudo, v skladu s šestim odstavkom 11.b člena Pravilnika o izvajanju Zakona o trošarinah;
* **se med gibanjem zgodi dogodek, ki vpliva na pošiljko ali njeno gibanje (na primer uničenje ali delno uničenje, nesreča, nepredviden pretovor blaga, kraj blaga in / ali vozila ali drug dogodek).** V tem primeru predloži izven SIEMCS opis dogodka in stanje pošiljke ter priloži morebitno dokumentacijo, v skladu s petim odstavkom 6. člena, devetim odstavkom 26. člena in šestim odstavkom 11.b člena Pravilnika o izvajanju Zakona o trošarinah.

Prejemnik mora obvestiti nadzorni finančni urad o morebitnih spremembah v zvezi s prejeto pošiljko, navesti dejansko stanje pošiljke in hraniti vse izven SIEMCS izmenjane dokumente v evidenci kadar:

* **je prejemnik v poročilu o prejemu navedel nepravilne podatke,** o tem v skladu s tretjim odstavkom 11.c člena Pravilnika o izvajanju Zakona o trošarinah takoj obvesti nadzorni finančni urad in mu posreduje pravilne podatke o prejeti pošiljki na obrazcu »[Obveščanje nadzornega organa v zvezi s pravilnimi podatki o prejeti pošiljki v EMCS](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_obv_prejem)« in listine, ki dokazujejo dejansko stanje prejete pošiljke;
* v SIEMCS **prejme elektronski trošarinski dokument za pošiljko, ki je ni naročil ali podatki v elektronskem trošarinskem dokumentu ne ustrezajo naročeni pošiljki;**
* **je čas gibanja pošiljke zaradi nesreče, slabih vremenskih razmer, stavke, ali drugih okoliščin daljši od časa gibanja, navedenega v e-TD.** V tem primeru lahko v SIEMCS predloži razlog za zamudo;
* **kadar se med gibanjem zgodi dogodek, ki vpliva na posamezno pošiljko trošarinskih izdelkov ali njeno gibanje.**

2.6 Nadomestni postopek v primeru nedelovanja sistema SIEMCS

**Nedelovanje računalniškega sistema SIEMCS**

Kadar računalniško podprt sistem SIEMCS ni na voljo, davčni organ informacijo o nedelovanju računalniško podprtega sistema objavi na spletni strani Finančne uprave RS ([Delovanje informacijskih sistemov](http://www.fu.gov.si/odis_fu_obvestila_o_delovanju_informacijskih_sistemov_furs/e_carina_obvestila_o_delovanju_informacijskih_sistemov_furs_odis_fu/)). Takšna objava pomeni, da lahko uporabniki sistema SIEMCS uporabljajo nadomestni postopek vse do trenutka, ki je kot začetek ponovnega delovanja sistema objavljen na istem mestu.

**Nadomestni postopek za pošiljatelja**

Kadar računalniško podprt sistem SIEMCS ni na voljo, lahko pošiljatelj v Sloveniji v skladu s prvim odstavkom 11.d člena Pravilnika o izvajanju Zakona o trošarinah začne gibanje v režimu odloga z uporabo nadomestnega postopka, tako da po elektronski pošti pred začetkom gibanja obvesti o odpremi:

* nadzorni finančni urad (oddelek za trošarine) v času poslovnih ur,
* zunaj poslovnega časa nadzornega finančnega urada pa tudi Sektor za centralno pomoč uporabnikom pri Finančnem uradu Nova Gorica.

**Sektor za centralno pomoč uporabnikom**

**Mednarodni prehod 2 b, Vrtojba 5290 Šempeter pri Gorici**

**T: 05 297 6800**

**F: 05 297 6764 E:** **sd.fu@gov.si**

**Urnik:**

• vsak dan od ponedeljka do petka, od 8:00 do 18:00,

• dežurna tehnična pomoč 24 ur dnevno vse dni v tednu.

Pošiljatelj izpolni obrazec [Nadomestni spremni dokument za gibanje trošarinskega blaga](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_nad_odprema) ali drug obrazec, ki vsebuje iste podatke kot osnutek elektronskega trošarinskega dokumenta iz 11.b člena Pravilnika o izvajanju Zakona o trošarinah in mora biti vidno označen z izjavo »Nadomestni spremni dokument za gibanje trošarinskega blaga«.

Pošiljatelj izpolni obrazec za nadomestni spremni dokument za gibanje trošarinskega blaga v režimu odloga plačila trošarine ter izpolnjenega opremi z žigom in podpisom odgovorne osebe. En izvod spremlja trošarinske izdelke, drugi izvod pa pošiljatelj predloži pristojnemu nadzornemu organu.

Takoj ko je računalniško podprti sistem spet na voljo, mora pošiljatelj v skladu z drugim odstavkom 11.d člena Pravilnika o izvajanju Zakona o trošarinah predložiti osnutek elektronskega trošarinskega dokumenta v sistem SIEMCS. Če so podatki ustrezni, davčni organ opremi elektronski trošarinski dokument z enotno trošarinsko referenčno oznako, s čimer elektronski trošarinski dokument nadomesti papirni dokument. Do potrditve podatkov iz elektronskega trošarinskega dokumenta poteka gibanje v režimu odloga na podlagi papirnega dokumenta.

Če ob morebitni spremembi namembnega kraja računalniško podprt sistem ni na voljo, pošiljatelj uporabi enak postopek kot velja pri odpremi gibanja.

**Nadomestni postopek za prejemnika**

Nadomestni postopek za prejemnika se uporabi kadar računalniško podprt sistem ni na voljo v času oziroma na kraju prejema ali ni bil na voljo v času oziroma v kraju pošiljanja, zato prejemnik ne more predložiti poročila o prejemu v sistem SIEMCS v roku, predvidenem za predložitev elektronskega poročila o prejemu, to je po izteku 5 delovnih dni po prejemu pošiljke. Prejemnik mora v tem primeru predložiti nadzornemu finančnemu organu obrazec za [nadomestno poročilo o prejemu za gibanja trošarinskega blaga](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_nad_prejem) ali drug obrazec, ki vsebuje iste podatke kot poročilo o prejemu in mora biti vidno označen z izjavo »Nadomestno poročilo o prejemu za gibanja trošarinskega blaga«, in tako potrdi konec gibanja.

Prejemnik izpolni obrazec nadomestnega poročila o prejemu za gibanje trošarinskega blaga in izpolnjenega opremi z žigom in podpisom odgovorne osebe ter predloži nadzornemu finančnemu organu. Takoj ko je računalniško podprti sistem na voljo, prejemnik postopa v skladu s četrtim odstavkom 11.d člena Pravilnika o izvajanju Zakona o trošarinah in poročilo o prejemu vnese v sistem SIEMCS.